NARIADENIE KOMISIE (ES) č. 873/2008
z 5. septembra 2008,
ktorým sa mení a dopĺňa nariadenie (ES) č. 712/2007, ktorým sa otvárajú stále verejné súťaže na ďalší predaj obilnín v držbe intervenčných agentúr členských štátov na trhu Spoločenstva
KOMISIA EURÓPSKYCH SPOLOČENSTIEV,
so zreteľom na Zmluvu o založení Európskeho spoločenstva,
so zreteľom na nariadenie Rady (ES) č. 1234/2007 z 22. októbra 2007 o vytvorení spoločnej organizácie poľnohospodárskych trhov a o osobitných ustanoveniach pre určité poľnohospodárske výrobky (nariadenie o jednotnej spoločnej organizácii trhov) (1), a najmä na jeho článok 43 v spojení s jeho článkom 4,
keďže:
(1)
Nariadením Komisie (ES) č. 712/2007 (2) sa otvorili stále verejné súťaže na ďalší predaj obilnín v držbe intervenčných agentúr členských štátov na trhu Spoločenstva. Lehota na predloženie ponúk na posledné čiastkové výberové konanie uplynie 10. septembra 2008.
(2)
Aby sa počas prvých mesiacov hospodárskeho roka 2008/2009 zabezpečilo pre chovateľov a krmovinársky priemysel zásobovanie za konkurencieschopné ceny, je potrebné naďalej umiestňovať na trhu s obilninami intervenčné zásoby v držbe maďarskej intervenčnej agentúry, ktorá má jediná ešte stále zásoby, a uviesť dni a dátumy, kedy môžu hospodárske subjekty predložiť ponuky, vzhľadom na plánované schôdze Riadiaceho výboru pre spoločnú organizáciu poľnohospodárskych trhov.
(3)
Nariadenie (ES) č. 712/2007 by sa malo zodpovedajúcim spôsobom zmeniť a doplniť.
(4)
Opatrenia ustanovené v tomto nariadení sú v súlade so stanoviskom Riadiaceho výboru pre spoločnú organizáciu poľnohospodárskych trhov,
PRIJALA TOTO NARIADENIE:
Článok 1
Do článku 3 ods. 1 nariadenia (ES) č. 712/2007 sa dopĺňa tento pododsek:
„Od 15. septembra 2008 lehota na prekladanie ponúk pre čiastkové výberové konania uplynie o 13.00 hod. (bruselského času) v stredu 24. septembra 2008, 15. októbra 2008, 29. októbra 2008, 12. novembra 2008, 26. novembra 2008, 3. decembra 2008 a 17. decembra 2008.“
Článok 2
Toto nariadenie nadobúda účinnosť tretím dňom po jeho uverejnení v Úradnom vestníku Európskej únie.
Toto nariadenie je záväzné v celom rozsahu a priamo uplatniteľné vo všetkých členských štátoch.
V Bruseli 5. septembra 2008